Virallinen lehti nro C 292 , 21/09/1998 s. 0145



A4-0269/98 Päätöslauselma komission tiedonannosta «Työntekijöiden vapaata liikkuvuutta koskeva toimintasuunnitelma» (KOM(97)0586 - C4-0650/97) Euroopan parlamentti, joka - ottaa huomioon komission tiedonannon (KOM(97)0586 - C4-0650/97), - ottaa huomioon EY:n perustamissopimuksen, erityisesti sen 2, 5, 6, 8, 8 a, 48 - 51, 57, 117, 118 ja 118 b artiklan, - ottaa huomioon komission toisen kertomuksen unionin kansalaisuuden toteutumisesta (KOM(97)0230 - C4-0291/97), - ottaa huomioon Simone Veilin johtaman korkean tason työryhmän kertomuksen, joka koskee henkilöiden vapaata liikkuvuutta (C4-0181/97), - ottaa huomioon asetuksen (ETY) 1612/82, direktiivin 68/360/ETY ja asetuksen (ETY) 1408/71 muuttamista koskevat ehdotukset, joita komissio on esittänyt neuvostolle vuodesta 1989 lähtien, - ottaa huomioon näistä ehdotuksista antamansa päätöslauselmat, - ottaa huomioon 14. toukokuuta 1997 antamansa päätöslauselman komission vihreästä kirjasta «Koulutus - ammattikoulutus - tutkimus: kansainvälisen liikkuvuuden esteet ((EYVL C 167, 2.6.1997, s. 94.)), - ottaa huomioon 28. toukokuuta 1998 antamansa päätöslauselman raja-alueiden työntekijöiden tilanteesta Euroopan unionissa ((Kyseisen istunnon pöytäkirja, osa II, kohta 14.)), - ottaa huomioon vapaan liikkuvuuden ongelmasta esitetyt lukuisat vetoomukset, - ottaa huomioon vapaata liikkuvuutta koskevan Euroopan yhteisöjen tuomioistuimen kattavan oikeuskäytännön, - ottaa huomioon työllisyys- ja sosiaaliasiain valiokunnan mietinnön ja oikeusasioita ja kansalaisten oikeuksia käsittelevän valiokunnan, kansalaisvapauksien ja sisäasiain valiokunnan ja vetoomusvaliokunnan lausunnot (A4-0269/98), A. ottaa huomioon, että vaikka henkilöiden vapaa liikkuvuus on yksi Euroopan unionin neljästä perusvapaudesta, joka olisi tullut toteuttaa EY:n perustamissopimuksen 7 a artiklan mukaisesti 31. joulukuuta 1992 mennessä, sen toteutumisaste on kaikkein vähäisin muihin perusvapauksiin verrattuna, B. ottaa huomioon, että henkilöiden vapaan liikkuvuuden toteutuminen on perusedellytys Euroopan työmarkkinoille ja että sen vuoksi on ratkaistava nykyiset ongelmat, jotka liittyvät mm. raja-alueiden työntekijöiden syrjintään; ottaa huomioon, että henkilöiden vapaa liikkuvuus ei saa rajoittua ainoastaan työmarkkinoihin, vaan se on myös perusoikeus kaikille unionin alueella oleskeleville, mm. opiskelijoille, eläkeläisille, ansiotyössä käymättömille ja kolmansien maiden kansalaisille, jotka ovat asettautuneet laillisesti unionin alueelle, C. ottaa huomioon, että henkilöresurssien vapaa liikkuvuus luo työntekijöille ja työnantajille uusia mahdollisuuksia, jotka edistävät työllisyyspoliittisten suuntaviivojen mukaisesti työllisyyden ja talouden kasvua; toteaa, että työpaikkojen luomiseen liittyviä ongelmia ei kuitenkaan ratkaista Euroopassa yksinomaan työntekijöiden vapaan liikkuvuuden avulla ja että työntekijöiden riittävän suuren liikkuvuuden tiellä on vielä huomattavia esteitä, D. ottaa huomioon, että yhteisön tasolla ei vieläkään ole sääntelyä rajavalvonnan purkamiseksi, E. ottaa huomioon, että Amsterdamin sopimuksen ratifioinnilla saatetaan osittain päätökseen Schengen-säännöstön sisällyttäminen osaksi Euroopan unionia, F. ottaa huomioon, että yhteisön oikeudessa on edelleen puutteita matkustus- ja oleskeluoikeuden alalla sekä sosiaaliturvajärjestelmien koordinoinnin alalla; ottaa huomioon edellyttäneensä jo aiemmin asetusten (ETY) 1612/68 ja 1408/71 sekä direktiivin 68/360/ETY muuttamista ja toteaa, että neuvosto on jäädyttänyt useita ehdotuksia, G. ottaa huomioon, että monet vapaan liikkuvuuden esteet johtuvat yhteisön oikeuden säännösten puutteellisesta soveltamisesta sekä jäsenvaltioiden välisestä riittämättömästä yhteistyöstä, H. ottaa huomioon, että vapaaseen liikkuvuuteen liittyvien oikeuksien ja mahdollisuuksien suhteen ilmenee tieto- ja informaatiovajetta, I. ottaa huomioon, että työmarkkinoilla ilmenevä avoimuuden puute haittaa vapaan liikkuvuuden toteutumista, J. ottaa huomioon, että siirtotyöläisten pääsyä julkisen sektorin työpaikkoihin voidaan perustellusti rajoittaa ainoastaan siinä tapauksessa, että kyseiseen työhön sisältyy julkisen vallan käyttöä, K. ottaa huomioon, että toisaalta yhteisön sääntelyjärjestelmässä koulutus- ja tutkintotodistusten tunnustamiseksi ilmenee edelleen puutteita ja että toisaalta yhteisön sääntelyn piiriin kuulumattomien koulutus- ja tutkintotodistusten alalla ilmenevä avoimuuden puute johtavat käytännössä siirtotyöläisten syrjintään, L. ottaa huomioon, että välitöntä verotusta koskevien kansallisten sääntelyjen erojen johdosta ja toisaalta kansallisesti eri tavoin laadittujen verojärjestelmien sekä toisaalta sosiaaliturvaa koskevien säännösten erojen keskinäisestä vuorovaikutuksesta aiheutuu huomattavia esteitä vapaan liikkuvuuden oikeuden toteutumiselle, erityisesti raja-alueiden työntekijöille, jotka ovat tämän vuorovaikutuksen takia vaarassa joutua kärsimään huomattavista tulonmenetyksistä; 1. Panee merkille, että komissio on perustanut toimintasuunnitelmansa sille maaliskuussa 1997 esitettyyn korkean tason asiantuntijaryhmän selontekoon, jossa kuitenkin käsitellään työntekijöiden vapaata liikkuvuutta laajempaa «henkilöiden vapaata liikkuvuutta»; 2. Muistuttaa, että EY:n perustamissopimuksen 8 a artiklassa määritellään yleisesti oikeus liikkua ja oleskella vapaasti jäsenvaltioiden alueella ja että yhteisön nykyinen työntekijöiden vapaan liikkuvuuden toteuttava lainsäädäntö on hajanainen ja puutteellinen eivätkä jäsenvaltiot ole toimeenpanneet sitä riittävästi, minkä vuoksi tarvitaan kiireellisesti kattavaa ehdotusta «yleiseksi vapaata liikkuvuutta ja oleskeluoikeutta koskevaksi säännöstöksi»; 3. Kehottaa komissiota konsolidoimaan nykyiset työntekijöiden vapaata liikkuvuutta ja oleskeluoikeutta koskevat säädöstekstit ja sisällyttämään nämä konsolidoidut tekstit edellä mainittuun yleiseen vapaata liikkuvuutta ja oleskeluoikeutta koskevaan säännöstöön; 4. On sitä mieltä, että henkilöiden vapaaseen liikkuvuuteen, sijoittautumisoikeuteen ja perheiden yhdistämisoikeuteen liittyvä syrjintä unionin kansalaisten ja sellaisten kolmansien maiden kansalaisten välillä, jotka ovat pysyvästi asettautuneet unionin alueelle, on poistettava vähitellen; pyytää, että komissio esittää täydentävän toimintaohjelman henkilöiden vapaan liikkuvuuden toteuttamisesta ja loppuun saattamisesta, kuten EY:n perustamissopimuksen 7 a artiklassa määrätään; 5. Pyytää komissiota suomaan EY:n perustamissopimuksen soveltamiseksi valtiottomille ja pakolaisille, jotka on tunnustettu vuoden 1951 yleissopimuksen perusteella ja jotka asuvat jonkin jäsenvaltion alueella, yhtäläisen aseman kuin sen jäsenvaltion kansalaisille, jossa he asuvat; 6. Kehottaa jäsenvaltioita ryhtymään tarvittaviin valmisteluihin, jotta Schengenin säännöstö voidaan sisällyttää yhteisön oikeuteen välittömästi Amsterdamin sopimuksen tultua voimaan, siten että parlamentaarinen ja tuomioistuinvalvonta on taattu mahdollisimman hyvin; pyytää, että neuvosto ja komissio kuulevat tässä asiassa Euroopan parlamenttia; 7. Kehottaa komissiota Amsterdamin sopimuksen määräyksistä huolimatta tekemään jo nyt ehdotuksia viisumipakon poistamiseksi yhteisön alueella liikkuvilta kolmansien maiden kansalaisilta, jos he ovat siirtotyöläisten tai komennuksella olevien työntekijöiden perheenjäseniä; 8. On sitä mieltä, että on estettävä se, että yrittäjät käyttävät väärin palvelujen tarjoamisen vapautta pitämällä laittomasti töissä unionin ulkopuolisten maiden kansalaisia muissa jäsenvaltioissa; 9. Odottaa, että komission ilmoittamissa ehdotuksissa oleskeluoikeuden muuttamiseksi käsitellään myös asetuksen (ETY) 1612/68 henkilöihin liittyvän soveltamisalan laajentamista koskemaan kaikkia perheenjäseniä riippumatta kansallisuudesta tai siitä, asuvatko he siirtotyöläisen taloudessa tai ovatko he avopuolisoita jäsenvaltioissa, jotka tunnustavat tämän yhteiselämän muodon omille kansalaisilleen; kehottaa komissiota esittämään ehdotuksia työnhakijoiden, määräaikaisten ja joustavan työsopimuksen tehneiden työntekijöiden, toimintansa lopettavien itsenäisten ammatinharjoittajien sekä säännöllisesti toisessa jäsenvaltiossa oleskelevien eläkeläisten oleskeluoikeuden parantamiseksi; pyytää lisäksi komissiota käsittelemään nopeasti kaavailtua asetuksen (ETY) 1612/68 tarkistamista, kun otetaan huomioon siirtotyöläisten yhdenvertainen kohtelu talous- ja sosiaalialalla sekä vero-oikeuden alalla; 10. Kehottaa komissiota tarkistamaan kansallisten viranomaisten soveltamia hallintomenettelyjä oleskelulupien myöntämiseksi sekä esittämään ehdotuksia hallintomenettelyjen yksinkertaistamiseksi edelleen; 11. Odottaa, että työntekijöiden vapaan liikkuvuuden yhteydessä sosiaaliturva varmistetaan kaikissa jäsenvaltioissa ja että hankitut oikeudet otetaan eläkettä koskevissa laskelmissa huomioon; 12. Kehottaa komissiota edelleenkin painostamaan neuvostoa, jotta se hyväksyisi vireillä olevat, erityisesti asetusta (ETY) 1408/71 koskevat ehdotukset ja pitäisi Euroopan parlamentin asiasta vastaavat valiokunnat täysin ajan tasalla neuvoston työssään kohtaamista vaikeuksista; 13. Kehottaa neuvostoa nopeuttamaan neuvostolle tehtyjen, asetuksen (ETY) 1408/71 tarkistamista koskevien ehdotusten hyväksymistä ja ottamaan tällöin täysipainoisesti huomioon Euroopan parlamentin suositukset; tukee komission uusia ehdotuksia asetuksen soveltamisalan laajentamiseksi kattamaan kolmansien maiden kansalaiset; tukee komission aikomusta yksinkertaistaa voimassa olevaa asetusta; 14. Pitää jälleen valitettavana sitä, että Eurooppa-neuvosto on muuttanut Amsterdamin sopimuksessa EY:n perustamissopimuksen 51 artiklaa siten, että Euroopan parlamentin yhteispäätös on mahdollinen ainoastaan neuvoston ollessa yksimielinen, ja toistaa tämän olevan huomattavimpia esteitä laadittaessa yhteisön säännöstöä, joka koskee liikkuvien työntekijöiden sosiaaliturvaa; 15. Kehottaa komissiota laatimaan ehdotuksia sosiaaliturvaoikeuksien siirrosta uranvaihtamisen yhteydessä, lisäeläkkeistä ja vapaaehtoisista sosiaaliturvajärjestelmistä sekä tekemään harjoittelijoiden, vapaaehtoisten ja oppisopimusoppilaiden asemaa koskevan ehdotuksen, jossa määrätään myös heidän liittämisestään koordinointijärjestelmään; 16. Kehottaa komissiota kehittämään yhteistyössä kansallisten vakuutusyhtiöiden kanssa sosiaalivakuutuskortin, jota voidaan lukea koneilla koko Euroopassa ja joka varsinaisen tavoitteen lisäksi osoittaa - euron tavoin - näkyvästi kansalaisille Euroopan yhdentymisen myönteiset vaikutukset; 17. Kehottaa komission jäsenen Montin johtamaa veroasioita käsittelevää korkean tason työryhmää paneutumaan ongelmiin, jotka aiheutuvat välitöntä verotusta koskevien järjestelmien sekä yksittäisten jäsenvaltioiden sosiaaliturvajärjestelmien rahoituksen vuorovaikutuksesta; pyytää lisäksi jäsenvaltioita, niiden muuttaessa sosiaaliturvaa ja verotusta koskevaa kansallista lainsäädäntöä, ottamaan ennakolta huomioon rajat ylittävät vaikutukset; 18. Pyytää komissiota, nyt kun on annettu tuomio tapauksissa Decker ja Kohll (C-120/95, C-158/96), esittämään lyhyellä aikavälillä jo luvattuja tätä ongelmakenttää koskevia (lainsäädäntö)ehdotuksia; odottaa komissiolta lainsäädäntöaloitteita, jotka liittyvät tarvittavaan standardi- ja laatuturvaan sekä kuluttajan- ja potilaansuojaan; 19. Pyytää komissiota ja neuvostoa, niiden esittäessä ja vahvistaessa työllisyyssuuntaviivoja vuodeksi 1999, ottamaan huomioon jäsenvaltioiden työmarkkinoiden epätasaisen ja epätasapainoisen kehityksen; huomauttaa erityisesti lisääntyvästä tarpeesta liikkuvuuteen työvoimapulasta kärsivien alueiden ja työnpuutteesta kärsivien alueiden välillä ja toivoo sen vuoksi, että työntekijöiden, erityisesti raja-alueiden työntekijöiden ja unionin ulkopuolisten maiden kansalaisten, vapaa liikkuvuus paitsi taataan myös saadaan kasvamaan, jotta yhden alueen vapaana olevat työpaikat saadaan täytetyiksi toisen alueen käytettävissä olevilla työnhakijoilla; 20. Kehottaa komissiota edistämään uusien Eures-kumppanuuksien luomista raja-alueilla ja asutustaajamissa sekä kansallisten työmarkkinahallintojen ja työmarkkinaosapuolten muodostamien Eures-sihteeristöjen välisen yhteistyön laajentamista ja esittämään tälle pitkän aikavälin suunnitelman; pyytää lisäksi komissiota korottamaan määrärahoja, jotta saataisiin käyttöön tarpeeksi henkilöstöä ja logistista tukea; 21. Pitää myönteisinä komission ehdotuksia tutkintotodistusten vastavuoroisen tunnustamisjärjestelmän parantamiseksi, koska monet lapsiperheet arastelevat muuttoa muihin unionin jäsenvaltioihin koulutus- ja tutkintojärjestelmien epäyhtenäisyyden vuoksi; kehottaa kuitenkin komissiota käsittelemään vuonna 1999 annettavassa, direktiivin 92/51/ETY senhetkistä tilaa koskevassa kertomuksessa tätä alaa koskevan yhteisön sääntelyn yksinkertaistamista ja konsolidointia; 22. Kehottaa komissiota erittelemään Euroopan yhteisöjen tuomioistuimen oikeuskäytännön mukaisesti ne alat ja julkisen sektorin tehtävät, joilla on oikeutettua rajata pääsyä julkishallinnon virkoihin EY:n perustamissopimuksen 48 artiklan 4 kohdan mukaisesti; kehottaa lisäksi komissiota selvittämään, mitkä julkisen sektorin työt luetaan säädeltyihin ammatteihin kuuluviksi tutkintojen tunnustamista koskevien direktiivien mukaisesti; 23. Kehottaa komissiota jatkamaan työtä eurooppalaisen koulutuspassin luomiseksi yhteistyössä kansallisten viranomaisten, koulutuslaitosten ja työmarkkinaosapuolten kanssa sekä pyrkimään edelleen «eurooppalaisen oppisopimusoppilaan» aseman luomiseen; kehottaa lisäksi edistämään monikansallista liikkuvuutta tulevissa opetus- ja ammattikoulutusohjelmissa; 24. Kehottaa komissiota tutkimaan jäsenvaltioiden ja niiden hallintojen puutteita tämän alan yhteisön lainsäädännön toimeenpanossa ja soveltamisessa korkean tason asiantuntijaryhmän selvityksen mukaisesti, mainitsemaan nimeltä jäsenvaltiot, jotka eivät ole täyttäneet velvoitteitaan (esimerkiksi julkistamalla vapaata liikkuvuutta kuvaavan «pistetaulukon») ja haastamaan nämä jäsenvaltiot järjestelmällisesti tuomioistuimeen, jos ne eivät toimi EY:n perustamissopimuksen 169 artiklan perusteella annetun lausunnon mukaisesti; 25. Korostaa jälleen kerran hyväksyvänsä korkean tason asiantuntijaryhmän ehdotuksen siitä, että yksi komission jäsen nimitettäisiin vakituisesti vastaamaan kaikista henkilöiden vapaaseen liikkuvuuteen liittyvistä kysymyksistä, jotta komission toimien johdonmukaisuutta ja tehokkuutta voitaisiin parantaa; 26. Katsoo, että monet vapaan liikkuvuuden esteet johtuvat avoimuuden puutteesta sekä keskeisten toimijoiden välisen koordinoinnin ja yhteistyön puutteellisuudesta; suosittaa tästä syystä seuraavaa: - luottamuksen ilmapiirin luominen jäsenvaltioiden kansallisten viranomaisten välille esimerkiksi kouluttamalla ja vaihtamalla virkamiehiä; - kansallisten koordinointikeskusten luominen työntekijöiden vapaaseen liikkuvuuteen liittyviä kysymyksiä varten; - tiivis yhteistyö työntekijöiden vapaan liikkuvuuden eri osa-alueista vastaavien komission jäsenten sekä komission yksiköiden välillä; 27. Pitää myönteisenä komission aikomusta antaa väestölle perusteellisemmin tietoja liikkuvuuteen liittyvistä kysymyksistä; kehotta jäsenvaltioita ja työmarkkinaosapuolia tekemään osansa tietovajeen korjaamiseksi; kehottaa lisäksi uudestaan perustamaan valtakunnallisia valitustoimistoja henkilöiden vapaan liikkuvuuden alalla; 28. Toteaa, että aikaisemmin tehdyt ja nykyiset vetoomukset muodostavat tärkeän perustan, jonka avulla parlamentti voi arvioida liikkuvuutta koskevan lainsäädännön käytännön toimeenpanemista unionin alueella asianomaisten kansalaisten näkökulmasta; 29. Muistuttaa, että työntekijöiden vapaata liikkuvuutta koskevien vetoomusten tasosta käy ilmi, että vaikka suhteellisen harva unionin kansalainen käyttää aktiivisesti hyväkseen yhtenäismarkkinoiden ja erityisesti yhteisten työmarkkinoiden tarjoamia mahdollisuuksia, vetoomusten esittäjien ammatillinen pätevyys ja yhteisön primääri- ja sekundäärioikeudessa säädettyjen oikeuksien tuntemus paranee koko ajan; 30. Sitoutuu saattamaan toimintasuunnitelman asianomaisten vetoomusten esittäjien ja muiden Euroopan parlamentin puoleen vapaata liikkuvuutta unionin sisällä koskevissa kysymyksissä kääntyvien kansalaisten ulottuville, jotta he voisivat kiinnittää paikallisten, alueellisten ja kansallisten viranomaisten huomion siinä oleviin näkökohtiin; 31. Kehottaa puhemiestään välittämään tämän päätöslauselman komissiolle, neuvostolle, talous- ja sosiaalikomitealle sekä eurooppalaisille työmarkkinaosapuolille.